HU Az Európai Unió Hivatalos Lapja C 160/15

Módosítás iránti kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

(2007/C 160/07)

Ezzel a közzététellel az 510/2006/EK tanácsi rendelet (1) 7. cikke alapján létrejön a módosítás iránti kérelem elleni kifogás joga. A kifogást tartalmazó nyilatkozatnak e kérelem közzétételének napjától számított hat hónapon belül kell beérkeznie a Bizottsághoz.

ÖSSZEFOGLALÓ

A TANÁCS 510/2006/EK RENDELETE

„CIPOLLA ROSSA DI TROPEA CALABRIA”

EK-szám: IT/PGI/005/0369/20.9.2004

OEM ( ) OFJ ( X )

Ezen összefoglaló célja a termékleírás fő pontjainak bemutatása tájékoztatás céljából.

1. A tagállam felelős szerve:

Név: Ministero delle Politiche agricole e forestali Cím: Via XX Settembre, 20 I-00187 Roma Tel.: (39) 06 481 99 68 Fax: (39) 06 42 01 31 26 E-mail: QTC3@politicheagricole.it

2. Csoportosulás:

Név: Accademia tutela Cipolla Rossa di Tropea Cím: Via Provinciale — Santa Domenica I-89865 Ricadi (VV) Tel.: (39) 0963 66 95 23 Fax: (39) 0963 66 95 23 E-mail: — Összetétel: Termelők/feldolgozók ( X ) egyéb ( )

3. A termék típusa:

1.6. osztály: Gyümölcs-, zöldségfélék és gabonafélék, frissen vagy feldolgozva

4. Termékleírás

(az 510/2006/EK rendelet 4. cikkének (2) bekezdésében előírt követelmények összefoglalása)

4.1. Elnevezés: „Cipolla Rossa di Tropea Calabria”

4.2. Leírás: A „Cipolla Rossa di Tropea Calabria” oltalom alatt álló földrajzi jelzés (OFJ) az Allium Cepa (vöröshagyma) fajtát jelöli, a következő őshonos ökotípusokra korlátozva, amelyeket formájuk és a fényperiódus hatására kialakuló csírázásuk koraisága alapján lehet megkülönböztetni:

a korai vagy „Tondo Piatta”,

a középkorai vagy „mezza campana”,

a kései vagy „Allungata”.

A terméknek három típusa létezik:

„Cipollotto”:

— szín: fehéres-vöröses-lilás,

— íz: édes, lágy,

— méret: a közösségi jogszabályok előírásainak megfelelő.

„Cipolla da consumo fresco” (frissfogyasztású hagyma):

— szín: fehéres-vörösestől a liláig,

— íz: édes és lágy,

— méret: a közösségi jogszabályok előírásainak megfelelő.

„Cipolla da serbo”:

— szín: fehéres-lilás,

— íz: édes és ropogós,

— méret: a közösségi jogszabályok előírásainak megfelelő.

4.3. Földrajzi terület: A „Cipolla Rossa di Tropea Calabria” (OFJ) termesztési területe az alábbi Calabriai községek – teljes egészének vagy egy részének – közigazgatási területéhez tartozó termesztésre alkalmas földjei:

Cosenza tartomány: Fiumefreddo, Longobardi, Serra d'Aiello, Belmonte, Amantea községek egyes részei,

Catanzaro tartomány: Nocera Terinese, Falerna, Gizzeria, Lamezia Terme, Curinga községek egyes részei,

Vibo Valentia tartomány: Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo, Nicotera községek egyes részei.

4.4. A származás igazolása: A földrajzi jelzés oltalma érdekében olyan tanúsítási rendszert hoztak létre, amely egyidejűleg teszi lehetővé a különböző termesztési szakaszok nyomonkövethetőségét. Ezért a „Cipolla Rossa di Tropea Calabria” termelői, a csomagolók és a termelés helyszínéül szolgáló parcellák az ellenőrző szerv által vezetett, megfelelő jegyzékbe kerülnek.

4.5. Az előállítás módja: A termesztési folyamat összefoglalva a következő. A „Cipolla Rossa di Tropea Calabria” ültetése augusztusban kezdődik. Az ültetés a területtől és a termesztési módtól függően egymástól adott soron belül 4–20 cm távolságra történik, 10–22 cm sortávolsággal, 250 000-tól 900 000 db növény/hektár sűrűséggel, utóbbi esetben minden helyre 4 hagymagumót ültetve, a biztos meggyökerezés érdekében. A hagyományos termesztés részét képezheti az öntözés a csapadék alakulásától függően. A hagymákról a betakarítást követően eltávolítják a külső, földdel szennyezett héjat, majd szárukat 40 cm-re visszavágják és kötegelve dobozokba rakják. A „Cipolla da consumo fresco” (frissfogyasztású hagyma) héjától megfosztott hagymája 60 cm feletti szárát vágják vissza és 5–8 kg-os kötegekben ládákba vagy dobozokba rakják. A „cipolla da serbo” esetében a hagymát egymás mellé fektetik a földre, ahol saját leveleikkel betakarva 8–15 napon át száradnak, tömörödnek, nő az ellenállóképességük és élénk vörös színt vesznek fel. A már szárított hagymáról eltávolítható a szár, vagy a szárukat meghagyva fonat készíthető belőlük.

Azoknak, akik a „Cipolla Rossa di Tropea Calabria” oltalom alatt álló földrajzi jelzésű terméket kívánják termeszteni, szigorúan be kell tartaniuk az EU-nál elhelyezett termelési szabályzatot. A csomagolási műveleteket a 4.3. pontban leírt területen kell végezni a nyomonkövethetőség és az ellenőrizhetőség céljából, valamint a termék minőségének megőrzése érdekében.

4.6. Kapcsolat: A „Cipolla Rossa di Tropea Calabria” oltalom alatt álló földrajzi jelzés engedélyezése iránti kérelmet a termék jó hírneve és ismertsége indokolja, ami a történelmi és irattári források által is igazolt, különféle promóciós kezdeményezéseknek is köszönhető.

A „Cipolla Rossa di Tropea Calabria” olyan minőségi és organoleptikus (érzékszervi) tulajdonságai miatt ismert, mint például a hagyma lágysága, édes jellege, sajátos emészthetősége, mivel a csípős, fanyar ízt adó kénes anyagok alacsony szintje miatt könnyen emészthető. E jellemzők teszik lehetővé, hogy a „Cipolla Rossa di Tropea Calabria” hagymából akár nyersen is többet lehessen elfogyasztani, mint egy normál hagymából.

A történelmi és irattári források a hagyma megjelenését a mediterrán medencében és Calabriában a főniciaiak előtti és a görögök utáni időszakra teszik. Nagyra tartották a középkorban és a reneszánsz idején is, fő élelmiszernek és árucikknek tekintették, helyben csereáruként szolgált, Tunéziába, Algériába és Görögországba exportálták és ott értékesítették. Számos, 1700 és 1800 között Calabriába érkezett, Pizzótól Tropeáig a tirrén tengerpartra látogató utazó feljegyzésében szó esik a „vöröshagyma-településekről”. A hagyma mindig is szerepelt a parasztok étrendjében és a helyi termesztésben. A csak hagymát evő parasztok nyomorúsága már 1905-ös, Calabriában tett tropeai látogatása során megérintette Dr. Albertet. Az 1900-as évek elejétől a „cipolla di Tropea”-t (tropeai hagymát) már nem a kiskertekben és családi földeken termesztették, hanem nagy kultúrákban. 1929 után a Ruffa-völgyi csatorna lehetővé tette az öntözést, így jelentősen javult a minőség. A Bourbonok idején a hagyma nagy lendülettel terjedt az észak-európai piacokon, és hamarosan nagyon keresetté és nagyra becsültté vált a „Tanulmányok Calabriáról” című 1901-es mű szerint, amely már hivatkozik a hagyma formájára és a hosszúkás calabriai vöröshagymára. A hagymatermesztésről szóló első, rendszerezett statisztikai mérésekről Calabriában a Reda agrárenciklopédiában (1936–39) számoltak be. A termék és az eredetmegjelölés hamisítását idézték elő egyedülálló terméktulajdonságai, amelyek országos szinten híressé tették, valamint különösen a termék történelmi és kulturális értéke a szóban forgó területen, amely mindmáig él a földművelésben, a konyhaművészetben, a mindennapos kifejezésekben és a folklórrendezvényeken.

A „Cipolla Rossa di Tropea Calabria” termesztése homokos vagy enyhén homokos, középkötött, löszmentes vagy hordalékos szerkezetű, a part menti sávon található, folyókat és patakokat szegélyező, hordalékos eredetű talajon történik, amely – még ha kavicsos is – nem gátolja a hagymák fejlődését és növekedését. A part menti területek alkalmasak a korai, frissfogyasztású hagyma termesztésére, és a belső, agyagos és agyagmentes jellegű talajok a kései érésű „cipolla da serbo” termesztésére. Ma – csakúgy, mint a múltban – a vöröshagyma jelen van mind a kiskertekben, mind a nagy kultúrákban, a vidéken, a táplálkozásban és a helyi ételekben és a hagyományos receptekben.

A szóban forgó terület pedoklimatikus tulajdonságai jó minőségű, a maga nemében egyedülálló, az egész világon jóhírnévvel bíró terméket eredményeznek.

4.7. Ellenőrző szerv:

Név: Associazione Italiana Agricoltura Biologica (A.I.A.B.) Cím: via Piave, 14 I-00187 Roma Tel.: — Fax: — E-mail: —

4.8. Címkézés: A „Cipolla Rossa di Tropea Calabria” oltalom alatt álló földrajzi jelzéssel ellátott hagymát a forgalomba hozatal előtt az alábbi módon csomagolják: a hagymákat kötegelik és karton-, műanyag- vagy faládákba rakják, amelyek így eladásra készek; a frissfogyasztású hagymát 5–8 kg-os kötegekben takarítják be és ládákba helyezik. A „cipolla da serbo” esetében a kiszerelés felső határa 25 kg, ami zacskóban vagy ládában történik. A fonat készítéséhez – mérettől függetlenül – legalább 6 fej hagyma szükséges és egy csomagon belül a számuknak és súlyuknak azonosnak kell lenniük. A csomagoláson fel kell tüntetni a „Cipolla Rossa di Tropea Calabria” OFJ feliratot, amelyet a típus megnevezésének: „cipollotto”, „cipolla da consumo fresco”, „cipolla da serbo” és a márkanévnek kell követnie. A csomagoláson fel kell tüntetni a termelő illetve az esetleges csomagoló nevét, cégnevét, címét, illetve az eredeti nettó súlyt. A márkajelzés a tropeai sziklát ábrázolja, amelyből kiemelkedik Santa Maria dell'Isola bencés szentélye. A márkajelzésre vonatkozó előírások részletesen a termelési előírásokban szerepelnek.

Az olyan termékek csomagolásán, amelyek gyártásához alapanyagként a „Cipolla Rossa di Tropea Calabria” oltalom alatt álló földrajzi jelzéssel védett hagymát használtak – még akkor is, ha az átalakítási vagy feldolgozási folyamaton esett át – feltüntethető a földrajzi jelzés oltalmát élvező termékre való hivatkozás, a közösségi logo elhelyezése nélkül, amennyiben:

az oltalom alatt álló földrajzi jelzéssel ellátott termékként igazolt termék az árukategória kizárólagos alkotóeleme,

az oltalom alatt álló földrajzi jelzéssel ellátott termékek felhasználói kizárólagos jogosultjai az oltalom alatt álló földrajzi jelzés bejegyzésekor megszerzett szellemi tulajdonjognak, amelynek védelmére a Mezőgazdasági és Erdészetpolitikai Minisztérium megbízásából konzorciumot hoznak létre. Ugyanez a megbízott konzorcium gondoskodik a megfelelő jegyzékekbe történő bejegyzésekről és az oltalom alatt álló földrajzi jelzés megfelelő használatának biztosításáról. A védelemmel megbízott konzorcium hiányában az előbb felsorolt feladatokat a MIPAF (Mezőgazdasági és Erdészetpolitikai Minisztérium) látja el, az 510/2006/EK rendelet végrehajtására kijelölt nemzeti hatóságként.

Az oltalom alatt álló földrajzi jelzés nem kizárólagos felhasználása a hatályos jogszabály szerint, csak az arra való hivatkozást engedélyezi a terméket alkotó, vagy annak előállításában vagy feldolgozásában előforduló összetevők között.

(1) HL L 93., 2006.3.31., 12. o.